“อิเซตัน” หมดสัญญาเช่า “เซ็นทรัลเวิลด์” 31 ส.ค. ประกาศปิดตำนาน 28 ปี
ปิดตำนาน 28 ปี! "อิเซตัน" ห้างญี่ปุ่นในไทย หมดสัญญาเช่าพื้นที่ "เซ็นทรัลเวิลด์" 31 ส.ค.นี้
ปิดตำนาน 28 ปี! "อิเซตัน" ห้างญี่ปุ่นในไทย หมดสัญญาเช่าพื้นที่ "เซ็นทรัลเวิลด์" 31 ส.ค.นี้
14 มี.ค. 2563

ผู้สื่อข่าวรายงานว่า วันนี้ (14 มี.ค.63)​ ในโลกออนไลน์มีการเผยแพร่จดหมายลงนามโลกออนไลน์ได้เผยแพร่จดหมายลงนาม “นายเซอิจิ อาโอยามา ประธานกรรมการ บริษัท อิเซตัน (ประเทศไทย) จำกัด” ที่มีเนื้อหาเกี่ยวกับ “การยุติการดำเนินธุรกิจห้างสรรพสินค้าอิเซตัน ณ ศูนย์การค้าเซ็นทรัลเวิลด์”
โดยเอกสารฉบับดังกล่าวลงวันที่ 16 มีนาคม 2563 ระบุว่า
“บริษัท อิเซตัน (ประเทศไทย) จำกัด ขอเรียนให้ท่านทราบว่า บริษัทฯ จะยุติการดำเนินธุรกิจห้างสรรพสินค้าอิเซตัน ณ ศูนย์การค้าเซ็นทรัลเวิลด์ ในวันที่ 31 สิงหาคม 2563 อันเนื่องจากการสิ้นสุดลงของสัญญาเช่ากับบริษัท เซ็นทรัลพัฒนา จำกัด (มหาชน)
สำหรับภัตตาคารต่างๆ บริเวณชั้น 6 การเปิด-ปิดให้บริการ อาจแตกต่างกันไปตามประกาศของแต่ละร้าน และร้านหนังสือคิโนะคุนิยะ ชั้น 6 จะยังคงเปิดให้บริการตามปกติ
ในการนี้ บริษัทฯ ขอเรียนให้ท่านทราบถึงกำหนดการและข้อความสำคัญต่าง ๆ เกี่ยวกับผลิตภัณฑ์และบริการดังต่อไปนี้
บัตรกำนัล (Gift Voucher) : บริษัทจะจัดจำหน่ายถึงวันที่ 31 พฤษภาคม 2563 และท่านสามารถใช้ชำระค่าสินค้าได้ตามปกติ จนถึงวันที่ 31 สิงหาคม 2563 ณ ห้างสรรพสินค้าอิเซตัน ประเทศไทย เท่านั้น
คะแนนสะสมของสมาชิกบัตร IPC (e-IPC) : ท่านจะได้รับคะแนนสะสมจากการซื้อสินค้าตามเงื่อนไขปกติ ถึงวันที่ 8 เมษายน 2563 และท่านสามารถใช้คะแนนสะสม (Redeem) จนถึงวันที่ 31 สิงหาคม 2563 ณ​ ห้างสรรพสินค้าอิเซตัน ประเทศไทย เท่านั้น
จึงเรียนมาเพื่อทราบและขอความกรุณาท่าน โปรดใช้บัตรกำนัลและคะแนนสะสมภายในกำหนดระยะเวลาที่ห้างสรรพสินค้าอิเซตันยังคงเปิดให้บริการ คือ ภายในวันที่ 31 สิงหาคม 2563 นี้เท่านั้น หากล่วงเลยจากเวลาดังกล่าว บริษัทฯ ขอสงวนสิทธิในการแลกเปลี่ยน หรือทอนเป็นเงินสดในทุกกรณี
ในโอกาสนี้ คณะผู้บริหารและพนักงานทุกคนของบริษัท อิเซตัน (ประเทศไทย) จำกัด ขอกราบขอบพระคุณท่านผู้มีอุปการะคุณทุกท่านด้วยความซาบซึ้งใจ ที่ท่านได้กรุณาให้การสนับสนุนห้างสรรพสินค้าอิเซตันด้วยดีเสมอมา”
ทั้งนี้ ห้างอิเซตัน เปิดกิจการในประเทศไทยมาเป็นเวลา 28 ปี โดยก่อตั้งขึ้นในปีพ.ศ. 2535 ในฐานะห้างสรรพสินค้าที่นำบรรยากาศของ “ญี่ปุ่น” มาสู่ประเทศไทย มีทั้งหมด 6 ชั้นบนศูนย์การค้าเซ็นทรัลเวิลด์ ซึ่งย้อนหลังไปในปี 2558 ห้างฯได้ทุ่มเงินมูลค่าสูงถึง 1,000 ล้านบาท เพื่อปรับปรุงโฉมใหม่ทั้งหมด
